|  |  |
| --- | --- |
| ujmegye | Hajdú-Bihar Vármegye Önkormányzatának  Közgyűlése |

|  |  |
| --- | --- |
| **KÖZGYŰLÉSI ELŐTERJESZTÉS** | **2.** |

|  |  |
| --- | --- |
| **Előterjesztő:** | Pajna Zoltán, a Közgyűlés elnöke |
| **Tárgy:** | Tájékoztató a Vidékfejlesztési Program előrehaladásáról |
| **Készítette:** | Czapp Zsuzsa  Somlyai-Ozsváth Laura Katalin |
| **Melléklet:** | Vidékfejlesztési Program általános összefoglaló  (Előterjesztés 1.számú melléklete) |
| **Véleményező bizottság:** | Fejlesztési, Tervezési és Stratégiai Bizottság |

**Tisztelt Közgyűlés!**

A Magyarország helyi önkormányzatairól szóló 2011. évi CLXXXIX. törvény (Mötv.)   
27. § (1) bekezdése alapján a vármegyei önkormányzat területi önkormányzat, amely többek között területfejlesztési, vidékfejlesztési, valamint koordinációs feladatokat lát el. A területfejlesztésről és területrendezésről szóló 1996. évi XXI. törvény (Tftv.) határozza meg részletesen a vármegyei önkormányzatok területfejlesztéssel kapcsolatos feladat- és hatásköreit. A Tftv. 11. § (1) bekezdés bd) pontja értelmében a vármegyei önkormányzat figyelemmel kíséri az operatív programok vármegyében jelentkező feladatainak megvalósítását. A Vidékfejlesztési Program előrehaladásáról legutóbb a 2021 decemberi ülés alkalmával kapott a közgyűlés tájékoztatást az átmeneti években (2020-2021) benyújtott pályázatok megyei eredményeiről szóló tájékoztató keretében.

A napirend előkészítése kapcsán előzetesen megkeresésre került az Agrárminisztérium Közös Agrárpolitika végrehajtásért felelős helyettes Államtitkársága, melyre válaszként a következők szerinti tájékoztatás érkezett:

Az agrárpolitikai eszközök széles köre áll rendelkezésre a magyar mezőgazdasági szereplők számára, melynek köszönhetően a mezőgazdaság 2010 óta jelentős fejlődésen ment keresztül, 2010 és 2021 között a területi termelékenység több mint két és félszeresére növekedett. Az agrotechnológia és a gazdálkodók szaktudása mellett modernizálódott az infrastrukturális háttér (géppark, épületállomány), de még mindig van jelentős növekedési tartalék az ágazatban. Az Agrárminisztérium komplex eszközökkel segíti az ágazat szereplőit a Közös Agrárpolitika   
I. pillérét alkotó közvetlen támogatások, illetve nemzeti támogatások révén, továbbá a gazdálkodás finanszírozását a Minisztérium kedvezményes hitelprogramokkal és az intézményi kezességvállalás támogatásával is segíti. A Vidékfejlesztési Program ösztönzi a hatékonyságot és versenyképességet növelő beruházásokat, a természeti erőforrások megőrzését, az állatjólét növelését, valamint hozzájárul a vidéki életminőség javulásához.

Ezenkívül Európa legfejlettebb kockázatkezelési rendszere működik hazánkban az alábbi négy pillérrel:

1. az agrárkár-enyhítési rendszer,
2. a biztosítási díjtámogatás,
3. az országos jégkármérséklő rendszer,
4. a mezőgazdasági krízisbiztosítási rendszer, amely 2021. év elejétől került bevezetésre.

Magyarország Kormányának célja, hogy a most elindításra került „Megújuló vidék, megújuló agrárium” program keretében történelmi mértékű fejlesztési lehetőséghez juttassa és megerősítse a magyar mezőgazdaságot és élelmiszeripart, a vidéki térségek gazdaságát és közösségeit. A Kormány a lehető legmagasabb nemzeti kiegészítő forrást biztosítja a 2021 és 2027. közötti években a KAP II. pillérét alkotó vidékfejlesztési támogatásokhoz. Az Agrárminisztérium **2027-ig mintegy 4 300 milliárd forintot fordít a magyar vidék, a magyar mezőgazdaság és élelmiszeripar fejlesztésére, amely háromszorosa a** 2014-2020 közötti Vidékfejlesztési Program eredeti mintegy 1 330 milliárd Ft értékű forrásainak.

**A Vidékfejlesztési Program támogatásai és végrehajtásának aktuális adatai**

A Vidékfejlesztési Program keretében összesen **112 db felhívás jelent meg 3 838,41 milliárd Ft-os keretösszeggel**, amelyből:

* 100 db már lezárult - 3 436,42 milliárd Ft keretösszeg,
* jelenleg 6 nyitott felhívás – 201,22 milliárd Ft keretösszeg,
* 5 db egységes kérelemmel együtt benyújtható felhívás - 189,38 milliárd Ft keretösszeg,
* és 1 db megjelent, de még nem pályázható – 2 milliárd Ft keretösszeg,
* továbbá determináció (meg nem jelenő felhívások): 9,4 milliárd Ft keretösszeg.

A program végrehajtása 2025. december 31. napig tart.



A VP végrehajtásának aktuális számadatai (2023. szeptember 18.)

Forrás: Agrárminisztérium Vidékfejlesztési Program általános összefoglaló

A Vidékfejlesztési Program keretében **összesen 354 206 db Kedvezményezett részesült összességében 3 415,37 milliárd Ft támogatásban** (1 081,99 milliárd Ft VP terhére történt kifizetéssel) az alábbi típusú felhívások szerinti megbontásban:



Forrás: Agrárminisztérium Vidékfejlesztési Program általános összefoglaló

A 2021-2022-ben megjelent felhívások az alábbiak voltak:

A Vidékfejlesztési Program keretében korábban meghirdetett pályázatok újranyitása történt:

1. Az „Állattartó telepek fejlesztésének támogatása” című felhívás esetében beérkezett támogatási kérelmek száma 2 196 db, a forráslekötés értéke 468 milliárd Ft.

A felhívás az állattenyésztés valamennyi ágazata számára támogatási lehetőséget kínált az állattartó telepi épületek építésére, különböző eszközök, gépek beszerzésre, az energiafelhasználás csökkentését célzó korszerűsítésekre, a megújuló energia felhasználására irányuló technológiák alkalmazására, sőt akár új állattartó telepek komplex kialakítására is.

1. A „Kertészet – ültetvénytelepítés és gyógynövénytermesztés támogatása” című felhívás esetében 259 támogatási kérelem támogatása történt közel 65 milliárd Ft értékben.

A felhívás előtérbe helyezte a gazdák jövedelembiztonságát: nagy termőképességű és magas termőbiztonságú gyümölcs és gyógynövény ültetvények létrehozásához nyújt segítséget. Az ültetvénytelepítés mellett támogatott a víztakarékos öntözési rendszerek kiépítése, a káros éghajlati hatások csökkentését, illetve kivédését lehetővé tevő technológiák alkalmazása, továbbá egyes, a betakarítást segítő eszközök, gépek beszerzése is.

1. 2022 első negyedévében az alábbi erdészeti felhívások kerültek újranyitásra:
   1. VP5-8.2.1-16 Agrár-erdészeti rendszerek létrehozása,
   2. VP5-8.3.1-17 Az erdőgazdálkodási potenciálban okozott erdőkárok megelőzése,
   3. VP5-8.6.1-17 Erdészeti technológiákra, valamint erdei termékek feldolgozására és piaci értékesítésére irányuló beruházások,
   4. VP5-8.6.2-16 Erdei termelési potenciál mobilizálását szolgáló tevékenységek,
   5. VP4-15.2.1.1-16 Erdészeti genetikai erőforrások megőrzése,
   6. VP4-15.2.1.2-17 Erdészeti genetikai erőforrások fejlesztése,
   7. VP4-15.1.1-17 Erdő-környezetvédelmi kifizetések,

Továbbá a „Natura 2000 erdőterületeknek nyújtott kompenzációs kifizetések” és „Az erdőgazdálkodási potenciálban okozott erdőkárok helyreállítása” felhívásokra a 2022. évi egységes kérelem benyújtási időszakban ismét lehetett támogatási kérelmet benyújtani.

A 2021-2022-es évben pályázható támogatások:

1. Az erdészeti ágazat fejlesztését összességében 13 pályázati felhívás szolgálta, amelyből a fentiekben felsorolt újranyitott felhívások mellett az „Erdősítés támogatása” és „Az erdei ökoszisztémák ellenálló képességének és környezeti értékének növelését célzó beruházások” című felhívások 2022. év végéig voltak pályázhatóak.
2. Az Agrárminisztérium kiemelt feladatának tartja az öntözött területek növelést, mivel az öntözésfejlesztés a magyar mezőgazdaság versenyképességének megtartásához és további növeléséhez elengedhetetlen. Különösen fontos ezt hangsúlyoznunk most, amikor a tavalyi évben Magyarország termőterületeinek nagy része súlyos szárazsággal volt érintett. Az öntözésfejlesztést támogató kiírás évek óta a gazdák rendelkezésére állt, amelynek beadására 2023. október 1. napjáig van lehetőség, amelynek keretében öntözéshez szükséges komplett infrastruktúra kialakítása támogatott (öntözőrendszerek vízellátását biztosító tározóterek, új vízkivételi művek kialakítására, új öntözőrendszerek telepítésére, továbbá elavult öntözőrendszerek esetében a vízfelhasználás hatékonyságát eredményező felújításokra).

Az eddig meghozott támogatói döntések eredményeként már 868 termelő részesült 77,2 milliárd forint támogatásban.

1. A vízkészlet hatékonyabb felhasználását szolgálja a gazdák közösen történő, együttműködésen alapuló vízhasználata, amelynek ösztönzését szolgálja az öntözési közösségek együttműködésének támogatása, erre a felhívásra támogatási kérelmet 2023. október 1. napjáig van lehetőség benyújtani. Az eddig meghozott támogatói döntések eredményeként már 43 csoport részesült 3,09 milliárd forint támogatásban.
2. A környezettudatos gazdálkodás ösztönzését szolgáló intézkedések a növénytermesztési tevékenység fenntarthatóságának erősítését szolgálja. A 2015-ben és 2016-ban meghirdetett AKG és ÖKO intézkedések folytatásaként 2021-ben jelentek meg az új AKG és ÖKO felhívások:

* Az újAKG eredményeként az előzőhöz viszonyítva közel kétszeresére, 1,2 millió ha fölé emelkedett a támogatott területek nagysága, valamint 25%-kal növekedett az intézkedésben támogatott gazdálkodók száma, 17 140 termelő részesülhet évi 143,65 milliárd forint összegű támogatásban.
* Az új ÖKO támogatás hatására a korábbi időszakhoz képest szintén jelentősen növekedett a támogatottak száma és a támogatásba bevont területek nagysága: 3 558 gazdálkodó részesülhet támogatásban 2024-ig és a támogatott terület nagysága meghaladja a 170 000 ha területnagyságot.

A 2022-ben és 2023-ban meghirdetett új felhívások az alábbiak voltak:

1. A Nem mezőgazdasági tevékenységek diverzifikációja – Lovas létesítmények fejlesztése című felhívás 5 milliárd Ft-os keretösszeggel került meghirdetésre. Az eddig támogatott kérelmek száma: 20 db, a forráslekötés összege: 1,87 milliárd forint.
2. A Bemutató üzemek támogatása című kiírás került meghirdetésre 15 milliárd Ft keretösszeggel annak érdekében, hogy az agrárszakképzési centrumok számára az elérhető legjobb technológiával felszerelt és tapasztalt szakemberek segítségével prezentálni képes bemutató üzemek jöhessenek létre, amelyek első kézből adják át a legújabb ismereteket a gazdálkodók részére.
3. A Méh állatjóléti támogatás megnevetésű kiírás keretében 10 milliárd forint keretösszeggel került meghirdetésre. Az eddig támogatott kérelmek száma: 4 266 db, a forráslekötés összege: 6,43 milliárd forint.
4. A kiskérődző állatjóléti támogatás című felhívás 5 milliárd Ft keretösszeggel került meghirdetésre a juhok és kecskék egészségügyi állapotának, jólétének folyamatos javítására és fejlesztésének elősegítése érdekében. Az eddig támogatott kérelmek száma:   
   1 344 db, a forráslekötés összege: 8,49 milliárd forint.

A jelenleg is nyitva lévő felhívások, melyekre kérelmeket lehet benyújtani összességében (standard és egységes kérelemmel benyújtható felhívások) több, mint 390 milliárd Ft értékben:

|  |  |  |  |  |
| --- | --- | --- | --- | --- |
| Felhívás címe és kódszáma | Keretösszeg (Mrd Ft) | Benyújtási időszak | Eddig beérkezett támogatási kérelmek száma (db) | Eddig történt forrás lekötés értéke  (Mrd Ft) |
| Standard eljárású felhívások | | | | | |
| Baromfi állatjóléti támogatás (VP3-14.1.4-22) | 15 | 2023.09.15 – 2023.10.15. | 555 | 9,41 |
| Bemutató Üzemek támogatása (VP1-1.2.1-23) | 15 | 2023.09.01 – 2023.10.08. 2023.10.09 – 2023.12.10 | 0 | 0 |
| Agrárgazdasági képzések és felkészítő tréningek (VP1-1.2.1-23) | 1 | 2023.09.04 – 2023.10.08. | 0 | 0 |
| Mezőgazdasági vízgazdálkodási ágazat fejlesztése (VP2-4.1.4-16) | 99,57 | 2023.06.30 – 2023.10.01. | 868 | 77,2 |
| Az öntözési közösségek együttműködésének támogatása (VP5-16.5.2-21) | 2,32 | 2023.07.01. – 2023.10.01. | 43 | 3,09 |
| Tanyák háztartási léptékű villamos energia és vízellátás, valamint szennyvízkezelési fejlesztései (VP6-7.2.1.4-17) | 17,01 | 2023.09.05. – 2023.10.01. | 3 728 | 14,97 |
| LEADER – Helyi fejlesztési stratégiák megvalósítása (VP6-19.2.1-16) | 66,32 | Felhívások Leader HACS-onként különböző időszakokban vannak nyitva | 12 742 | 62,7 |
| Egységes kérelemmel benyújtható felhívások | | | | | |
| Az erdőgazdálkodási potenciálban okozott erdőkárok helyreállítása (VP5-8.4.1-16) | 10 | folyamatos | 964 | 9,34 |
| Natura 2000 mezőgazdasági területeknek nyújtott kompenzációs kifizetések (VP4-12.1.1-16) | 55 | folyamatos | 67 770 | 55,54 |
| Kompenzációs kifizetések természeti hátránnyal érintett területeken (VP4-13.2.1-16) | 13,38 | folyamatos | 24 098 | 9,96 |
| Mezőgazdasági biztosítás díjához nyújtott támogatás (VP3-17.1.1-16) | 65 | folyamatos | 123 422 | 51,35 |
| Natura 2000 erdőterületeknek nyújtott kompenzációs kifizetések (VP4-12.2.1-16) | 46 | folyamatos | 23 085 | 40,77 |

A LEADER – Helyi fejlesztési stratégiák elkészítésének támogatása című VP6-19.1.1-23 kódszámú felhívás 2 milliárd Ft-os keretösszeggel kerül meghirdetésre 2023. szeptember 25. napjától.

**A 2023 – 2027 közötti Közös Agrárpolitika**

A Közös Agrárpolitika reformjáról szóló tárgyalások hároméves időtartama alatt a magyar szakértők és vezetők következetes és határozott álláspontot képviseltek azon cél elérése érdekében, hogy az agrárpolitika környezeti, gazdasági és társadalmi céljai közötti egyensúly elérhetővé váljon. A magasabb szintű környezeti elvárások nem mehetnek a versenyképesség és jövedelmezőség rovására, mivel ezzel az élelmezésbiztonság fenntarthatósága nem biztosítható és nagyon nehéz lesz motivált fiatalokat az ágazatba vonzani.

A megállapodás eredményeként 2023 – 2027 között olyan KAP intézkedések lesznek, amelyek úgy teszik elérhetővé az ambiciózus és a társadalom által is elvárt környezeti, klímavédelmi célok elérését, hogy a versenyképesség terén is sikerüljön előre lépni, a kisgazdaságok egyszerűsített támogatása is biztosított lesz, továbbá a termeléshez kötött támogatások arányának megőrzése, az átmeneti nemzeti támogatások fenntartása, a kötelező területpihentetés arányának az Európai Parlament által javasolt 10-ről 3 százalékra való csökkentése és a vidékfejlesztési támogatások szabályainak rugalmasabbá tétele is megvalósul.

**A Stratégiai Terv teljes forráskerete, több mint 5 300 milliárd forint, ami révén jelentős mértékű támogatás áll rendelkezésre egészen 2027-ig a magyar mezőgazdaság és élelmiszeripar fejlesztésére, amelyhez Magyarország 80 százalékos nemzeti kiegészítő finanszírozást biztosít.** A teljes forráskeretből a vidékfejlesztés (KAP II. pillér) hozzávetőlegesen 2 891 milliárd forintot tesz ki.

Az új időszak vidékfejlesztési támogatásai úgy érhetők el, hogy megmarad a lehetőség valamennyi, a múltban, a Vidékfejlesztési Program keretéből már megismert intézkedés fenntartására is, amely biztosítja az adott területeken jelentkező további fejlesztési igények megvalósíthatóságát.

A vidékfejlesztési terület három részegységre osztható fel:

1. gazdaságfejlesztés típusú beavatkozások (források 52 %-a):
   * csaknem 1 500 milliárd Ft értékben mezőgazdasági és élelmiszeripari beruházások (többek között mezőgazdasági üzemek és élelmiszer-feldolgozás fejlesztése, generációs megújulás biztosítása, vízgazdálkodási, kockázatkezelési rendszerrel kapcsolatos fejlesztések)
2. zöld célú beavatkozások (a források több, mint 30%-a)
   * zöld intézkedések (például erdővel, fával borított, illetve ökológiai gazdálkodásban művelt területek további bővítése)
3. megújuló vidék jellegű beavatkozások (több, mint 285 milliárd Ft)
   * a kistelepülések fejlesztése, a vidékfejlesztési együttműködések erősítése, továbbá az agrártudás növelése és az innovációs fejlesztések.

Fentiekre tekintettel kérem a közgyűlést, hogy az Agrárminisztérium Közös Agrárpolitika végrehajtásért felelős helyettes Államtitkárságának tájékoztatóját fogadja el.

**HATÁROZATI JAVASLAT**

Hajdú-Bihar Vármegye Önkormányzata Közgyűlése a területfejlesztésről és területrendezésről szóló 1996. évi XXI. törvény 11. § (1) bekezdés bd) pontja alapján, figyelemmel a Hajdú-Bihar Vármegye Önkormányzata Közgyűlése és Szervei Szervezeti és Működési Szabályzatáról szóló 4/2023. (IV. 3.) önkormányzati rendelet 18. § (1) bekezdés c) pontjára

1./ a Vidékfejlesztési Program előrehaladásáról szóló tájékoztatóját elfogadja.

2./ A közgyűlés felkéri elnökét, hogy határozatáról az Agrárminisztérium Közös Agrárpolitika végrehajtásért felelős helyettes Államtitkárát tájékoztassa.

**Végrehajtásért felelős:** Pajna Zoltán, a vármegyei közgyűlés elnöke

**Határidő:** 2023. október 16.

**A határozati javaslat elfogadása egyszerű többséget igényel.**

Debrecen, 2023. szeptember 22.

**Pajna Zoltán**

**elnök**

Az előterjesztés a törvényességi követelményeknek megfelel:

Dr. Dráviczky Gyöngyi

jogi ügyintéző